8. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 394 της 7/20 Σεπτ. 1984 (ΦΕΚ Α΄ 138) Σύσταση Ειδικής Υπηρεσίας Δημοσίων Έργων (ΕΥΔΕ) για την κατασκευή έργων στη Διώρυγα Κορίνθου. Έχοντας υπόψη: α)Τις διατάξεις της παρ. 1 του άρθρ. 5 του Νόμ. 679/1977 «περί αυξήσεως θέσεων προσωπικού του Υπουργείου Δημοσίων Έργων και ρυθμίσεως συναφών θεμάτων» (ΦΕΚ 245 Α΄/1.9.77), όπως τροποποιήθηκε με την παρ. 1 του άρθρ. 23 του Νόμ. 1418/1984 «Δημόσια Έργα και ρυθμίσεις συναφών θεμάτων» (ΦΕΚ 23 Α΄/29.2.84). β)Την κοινή απόφαση ΒΣ2/9/92/Φ.Διώρ./16.5.84 των Υπουργών Δημοσίων Έργων και Υφυπουργού Οικονομικών (ΦΕΚ 313/84 τ.Β΄). γ)Τη γνωμοδότηση 481/1984 του Συμβουλίου Επικρατείας, με πρόταση του Υπουργού Δημοσίων Έργων, αποφασίζουμε: Άρθρ.1.-1.Συνιστάται προσωρινά, σύμφωνα με τις διατάξεις του άρθρ. 5 παρ. 1 του Νόμ. 679/1977, όπως τροποποιήθηκε με την παρ. 1 του άρθρ. 23 του Νόμ. 1418/1984, Ειδική Υπηρεσία Δημοσίων Έργων με τίτλο «Ειδική Υπηρεσία Δημοσίων Έργων κατασκευής έργων Διώρυγας Κορίνθου» (ΕΥΔΕ Διώρυγας Κορίνθου) και με αρμοδιότητα στα ειδικά και σημαντικά έργα αντικατάστασης ανακατασκευής κρηπιδωμάτων και διαμόρφωσης εισόδου-εξόδου της Διώρυγας Κορίνθου. 2.Η Υπηρεσία αυτή ασκεί την επίβλεψη και τον άμεσο έλεγχο στη μελέτη και κατασκευή των έργων της προηγουμένης παραγράφου καθώς και όλες τις αρμοδιότητες της Διευθύνουσας Υπηρεσίας, σύμφωνα με τις διατάξεις που ισχύουν για την εκτέλεση των Δημοσίων Έργων. Στην Υπηρεσία αυτή αναθέτουμε επίσης και καθήκοντα εισήγησης στα αρμόδια Συμβούλια και Επιτροπές σε όλα τα θέματα μελέτης και κατασκευής των έργων αυτών στα οποία αποφασίζει η Προϊσταμένη Αρχή (Κεντρική Υπηρεσία Υπουργείου Δημοσίων Έργων). Η εισήγηση αυτή γίνεται από τον Προϊστάμενο της ΕΥΔΕ ή το νόμιμο αναπληρωτή του ο οποίος καλείται και παρίσταται χωρίς ψήφο στα πιο πάνω Συμβούλια και Επιτροπές, σύμφωνα με τις κείμενες διατάξεις. Ως μέλος μετά ψήφου συμμετέχει ο αρμόδιος Διευθυντής της Κεντρικής Υπηρεσίας σύμφωνα με τις κείμενες διατάξεις. 3.Έδρα της ανωτέρω ΕΥΔΕ ορίζονται τα Ίσθμια Κορίνθου (Γραφεία Α.Ε. Διώρυγας Κορίνθου) και η διάρκεια λειτουργίας της ορίζεται μέχρι 31.12.1988. Άρθρ.2.-1.Της ΕΥΔΕ προΐσταται υπάλληλος του κλάδου ΑΤ του Υπουργείου Δημοσίων Έργων. 2.Η στελέχωση της ΕΥΔΕ γίνεται με υπαλλήλους που υπηρετούν στις υπηρεσίες του Υπουργείου Δημοσίων Έργων, καθώς και με υπαλλήλους της Α.Ε. Διώρυγας Κορίνθου. 